“O‘ZBEKISTON TEMIR YO‘LLARI” DAVLAT-AKSIYADORLIK KOMPANIYASINING BOShQARISh TUZILMASINI YaNADA TAKOMILLAShTIRISh TO‘G‘RISIDA

Temir yo‘l transportini tashkil etish tizimini yanada takomillashtirish, uni boshqarishda funksional va hududiy yondashuvlarning yanada mustahkam o‘zaro bog‘liqligini ta’minlash, yuk tashishlarni boshqarish tizimini markazlashtirishdan chiqarish darajasini oshirish, shuningdek temir yo‘l transporti texnika vositalarini saqlash va ularga xizmat ko‘rsatish tizimini yaxshilash maqsadida Vazirlar Mahkamasi qaror qiladi:
 1. “O‘zbekiston temir yo‘llari” davlat-aksiyadorlik kompaniyasining tugatilayotgan “O‘ztemiryo‘lyuktrans” yuk tashish boshqarmasi hamda uning mintaqaviy markazlari, shuningdek kompaniyaning tarkibiy bo‘linmalaridan berilayotgan yo‘l, elektr ta’minoti, signalizatsiya va aloqa uchastkalari, shuningdek Toshkent, Qo‘qon, Buxoro, Qarshi funksional-foydalanish vagon depolari negizida mintaqaviy (Toshkent, Qo‘qon, Buxoro, Qo‘ng‘irot, Qarshi-Termiz) temir yo‘l uzellari tashkil etish to‘g‘risidagi taklifi qabul qilinsin.
 2. Quyidagilar tashkil etilayotgan mintaqaviy temir yo‘l uzellarining asosiy vazifalari etib belgilansin:
 tashuvlar mintaqaviy bozori konyunkturasini o‘rganish, ularning infratuzilmasini shakllantirish, shuningdek temir yo‘l tarmoqlarini rivojlantirish chora-tadbirlarini amalga oshirish;
 temir yo‘l transportining xizmat ko‘rsatiladigan hudud doirasida barqaror va xavfsiz ishlashini ta’minlash, foydalanuvchilarga keng ko‘lamda temir yo‘l xizmatlari ko‘rsatish,
 joylardagi davlat hokimiyati va boshqaruv organlari bilan birgalikda temir yo‘l transporti bo‘linmalarining moddiy-texnika bazasini mustahkamlashga doir chora-tadbirlar kompleksini amalga oshirish;
 xizmat ko‘rsatiladigan hududdagi temir yo‘llar tarmoqlarining barqaror ishlashini hamda tashuvlarni o‘tkazish quvvatini oshirish chora-tadbirlarini ishlab chiqish va amalga oshirish,
 O‘zbekiston Respublikasi chegaralari orqali yuk va yo‘lovchi tashishlarni amalga oshirishda joylardagi bojxona va soliq organlari, chegara xizmati bilan aniq, muvofiqlashtirilgan holda o‘zaro hamkorlikni ta’minlash.
 4. Belgilab qo‘yilsinki:
 tashkil etilayotgan mintaqaviy temir yo‘l uzellari “O‘zbekiston temir yo‘llari” davlat-aksiyadorlik kompaniyasining yuridik shaxs maqomiga ega bo‘lgan sho‘ba korxonalari hisoblanadi;
 mintaqaviy temir yo‘l uzellari faoliyatini mablag‘ bilan ta’minlash xo‘jalik faoliyati daromadlari, shuningdek Kompaniya kengashi tomonidan belgilanadigan tartibda “O‘zbekiston temir yo‘llari” davlat-aksiyadorlik kompaniyasining tashish jarayoni daromadlari hisobiga amalga oshiriladi.
 5. Vazirlar Mahkamasining 2001-yil 3-martdagi 108-son qaroriga 1-ilova o‘z kuchini yo‘qotgan deb hisoblansin, shuningdek mazkur qarorga 2-ilovadan 11-band “O‘ztemiryo‘lyuktrans” yuk tashish boshqarmasi” so‘zlari chiqarib tashlansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N. To‘laganov zimmasiga yuklansin.